เคเคฟันด์รุกหนักปีนี้ตั้งเป้าโต55%
บลจ.เกียรตินาคิน ตั้งเป้าโต 55% ทะลุ 3 หมื่นล้านบาท เร่งสร้างผลงานกองทุนติดแถวหน้าดึงลูกค้ารู้จัก ชูจุดแข็งแบงก์แม่-กบข.ช่วยขยายฐาน
29 ม.ค. 2555

บลจ.เกียรตินาคิน ตั้งเป้าโต 55% ทะลุ 3 หมื่นล้านบาท เร่งสร้างผลงานกองทุนติดแถวหน้าดึงลูกค้ารู้จัก ชูจุดแข็งแบงก์แม่-กบข.ช่วยขยายฐาน
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน (KK Fund) เปิดเผยว่า ปี 2555 บริษัทตั้งเป้าเพิ่มสินทรัพย์ภายใต้การบริหารเติบโต ถึง 55.35% หรือแตะ 30,894 ล้านบาท จากสิ้นปี 2554 อยู่ที่ 19,886 ล้านบาท โดยมีแผนออกกองทุนประมาณ 29 กองทุน มูลค่ารวม 13,030 ล้านบาท เพื่อให้มีครบนโยบายการลงทุน รวมทั้งขยายสินทรัพย์กองทุนส่วนบุคคลและกองทุนสำรองเลี้ยงชีพ
“การที่ผู้ถือหุ้นใหญ่ทั้งธนาคารเกียรตินาคินและกองทุนบำเหน็จบำนาญข้าราชการ (กบข.) มีความแข็งแกร่งส่งผลให้บริษัทมีโอกาสขยายฐานลูกค้าไปยังกลุ่มข้าราชการทั่วประเทศและลูกค้าแบงก์เกียรตินาคินได้ รวมทั้งช่วยเสริมภาพลักษณ์และความมั่นคงของบริษัท” นายศุภกร กล่าว
สำหรับกลุ่มลูกค้าเป้าหมายของบริษัทคือกลุ่มก่อนเกษียณ ตั้งแต่อายุ 25 ปีขึ้นไป ซึ่งแนวโน้มประชากรในวัยสูงอายุมีมากขึ้นสอดคล้องกับนโยบายของรัฐบาลที่ต้องการให้มีการดูแลประชากรในกลุ่มนี้เพิ่มมากขึ้น รวมถึงกลุ่มลูกค้าหลังเกษียณ
นอกจากนี้ ทีมบริหารกองทุนยังได้เร่งสร้างผลการดำเนินงานกองทุนทุกประเภทให้ติดอันดับต้นๆ เพื่อให้นักลงทุนรู้จักและไว้วางใจลงทุนกับบริษัท โดยเฉพาะกองทุนเปิดเคเค แอ็กทิฟ อิควิตี้ ฟันด์ ลงทุนในหุ้นไทยบริหารแบบเชิงรุก ซึ่งจ่ายเงินปันผลไป 2 รอบ จากการเปิดบริหารกองทุนเพียง 2 เดือนและได้ออกกองทุนเปิดเคเค พร็อพเพอร์ตี้ เซคเตอร์ เพื่อการเลี้ยงชีพ ที่ลงทุนในกองทุนอสังหาริมทรัพย์เพียงกองทุนเดียวในระบบ เป็นทางเลือกให้นักลงทุน รวมทั้งนำระบบ Quant มาใช้ในกระบวนการลงทุน
นายศุภกร กล่าวว่า สำหรับเศรษฐกิจไทยในปีนี้คาดว่าจะเติบโต 2.8% และน่าจะมีการปรับลดอัตราดอกเบี้ยนโยบายอีกครั้งในการประชุมในเดือน มี.ค. ส่งผลให้ดอกเบี้ยนโยบายปีนี้อยู่ที่ 2.50-2.75% ส่วนตลาดหุ้นไทยยังผันผวนมองดัชนีปีนี้ 1,213-1284 จุด โดยทองคำและซอฟท์คอมมอดิตี้น่าสนใจในปีนี้